title: Odluka Komisije (EU) 2016/1991 оd 4. srpnja 2016. o mjerama SA.41614 – 2015/C (ex SA.33584 – 2013/C (ex 2011/NN)) koje je provela Nizozemska u korist profesionalnog nogometnog kluba FC Den Bosch iz 's-Hertogenboscha (priopćeno pod brojem dokumenta C(2016) 4089) (Tekst značajan za EGP )

text:
                  15.11.2016

                  HR

                  Službeni list Europske unije

                  L 306/19

            ODLUKA KOMISIJE (EU) 2016/1991
      оd 4. srpnja 2016.
      o mjerama SA.41614 – 2015/C (ex SA.33584 – 2013/C (ex 2011/NN)) koje je provela Nizozemska u korist profesionalnog nogometnog kluba FC Den Bosch iz 's-Hertogenboscha

            (priopćeno pod brojem dokumenta C(2016) 4089)

      (Vjerodostojan je samo tekst na nizozemskom jeziku)
      (Tekst značajan za EGP)
      EUROPSKA KOMISIJA,
      uzimajući u obzir Ugovor o funkcioniranju Europske unije, a posebno njegov članak 108. stavak 2. prvi podstavak,
      uzimajući u obzir Sporazum o Europskom gospodarskom prostoru, a posebno njegov članak 62. stavak 1. točku (a),
      nakon što je pozvala zainteresirane strane da dostave svoje primjedbe u skladu s člankom 108. stavkom 2. Ugovora (1),
      budući da:
      1.   POSTUPAK

                  (1)

                  Komisiju je 2011. obavijestio jedan građanin i saznala je iz novinskih članaka da je Nizozemska provela mjeru potpore u korist profesionalnog nogometnog kluba FC Den Bosch iz 's-Hertogenboscha. Građani su Komisiju obavijestili 2010. i 2011. i o mjerama u korist drugih profesionalnih nogometnih klubova u Nizozemskoj, odnosno kluba Willem II u Tilburgu, MVV u Maastrichtu, PSV u Eindhovenu i NEC u Nijmegenu. Na zahtjev Komisije, Nizozemska je dopisom od 1. rujna 2011. dostavila informacije o mjerama koje se odnose na nogometni klub FC Den Bosch.

                  (2)

                  Dopisom od 6. ožujka 2013. Komisija je obavijestila Nizozemsku da je odlučila pokrenuti postupak iz članka 108. stavka 2. Ugovora u vezi s mjerama u korist klubova Willem II, NEC, MVV, PSV i FC Den Bosch.

                  (3)

                  Odluka Komisije o pokretanju postupka (dalje u tekstu: „odluka o pokretanju postupka”) objavljena je u Službenom listu Europske unije
                      (2). Komisija je pozvala zainteresirane strane da dostave svoje primjedbe na predmetne mjere.

                  (4)

                  Nizozemska je primjedbe u okviru postupka o mjerama u korist kluba FC Den Bosch dostavila dopisima od 31. svibnja 2013. i 7. studenoga 2013., te na sastanku održanom 13. listopada 2014. Komisija nije zaprimila primjedbe zainteresiranih strana u vezi s mjerama u korist kluba FC Den Bosch.

                  (5)

                  Nakon odluke o pokretanju postupka i u dogovoru s Nizozemskom, pokrenuti su zasebni istražni postupci za različite klubove. Istražni postupak koji se odnosi na klub FC Den Bosch evidentiran je pod brojem predmeta SA.41614.

            2.   DETALJNI OPIS MJERA

      2.1.   Korisnik, cilj i proračun

                  (6)

                  Nacionalni nogometni savez Koninklijke Nederlandse Voetbal Bond (dalje u tekstu: „KNVB”) krovna je organizacija za profesionalna i amaterska nogometna prvenstva. Profesionalni nogomet u Nizozemskoj organiziran je kao sustav od dvije lige. U sezoni 2014./2015. sastojao se od 38 klubova od kojih ih je 18 igralo u prvoj ligi (erddivisie), a 20 u drugoj ligi (eerste divisie).

                  (7)

                  Klub FC Den Bosch igrao je u drugoj ligi od 2004./2005. kada je posljednji put igrao u nizozemskoj prvoj ligi. Nikada nije igrao na europskom natjecanju. Prema informacijama koje je dostavila Nizozemska, klub FC Den Bosch malo je poduzeće. U sezoni 2011./2012. imao je 31 zaposlenika. Njegov promet i ukupna bilanca obje su godine iznosili približno 3 milijuna EUR. Stoga je riječ o malom poduzeću (3). Stadion kojim se koristi klub FC Den Bosch u vlasništvu je općine 's-Hertogenbosch (dalje u tekstu: „općina”) koja dobiva najamninu od kluba za uporabu stadiona.

                  (8)

                  Općina je 2010. saznala da se klub FC Den Bosch suočava s ozbiljnim financijskim teškoćama zbog kojih je ugrožena njegova dozvola za daljnje igranje nogometa te čak i njegov opstanak. Klub FC Den Bosch imao je 30. lipnja 2010. negativni vlasnički kapital od 4,6 milijuna EUR; godinu dana kasnije negativni vlasnički kapital iznosio je 5,4 milijuna EUR. Kako je dokazalo neovisno računovodstveno poduzeće, njegovi su se gubici povećavali (0,168 milijuna EUR u lipnju 2009., 0,612 milijuna EUR u lipnju 2010. i 0,744 milijuna u lipnju 2011.), promet se smanjivao (sa 3,736 milijuna EUR 2009. na 2,771 milijun EUR 2011.), a dug je rastao. Jedan od vjerovnika kluba bila je općina koja je imala podređeno potraživanje od 1,65 milijuna EUR.

                  (9)

                  Navijači, trgovačka društva i sponzori pokrenuli su u jesen 2010. inicijativu za sprječavanje stečaja kluba FC Den Bosch. Ta inicijativa dovela je do plana restrukturiranja za poboljšanje financijskog stanja kluba FC Den Bosch i za njegovo pretvaranje u održivi profesionalni klub s novom pravnom strukturom koji će biti u vlasništvu svojih navijača. U lipnju 2011. općina i ostali vjerovnici kluba suglasili su se o zajedničkoj inicijativi za zamjenu njihovih kredita za dionice kluba. U postupku restrukturiranja klub FC Den Bosch, koji je imao pravni oblik udruge (Vereniging) pretvoren je 30. lipnja 2011. u društvo s ograničenom odgovornošću (naamloze vennootschap) FC Den Bosch N.V.

                  (10)

                  Dogovoreno je da će potraživanje općine biti pretvoreno u udio od 60 % dionica u novom društvu s ograničenom odgovornošću FC Den Bosch N.V. Preostalih 40 % stekli bi ostali veliki vjerovnici kluba koji su zamijenili dugove za vlasnički kapital, ali s nižim omjerom između duga i udjela od općine. Manji vjerovnici odrekli su se dijelova svojih potraživanja. Na temelju ovog sporazuma među vjerovnicima, općina je za 1 EUR prenijela svoje potraživanje vlasničkog kapitala koje proizlazi iz njezina kredita od 1,65 milijuna EUR na zakladu Stichting Met Heel Mijn Hart. Zakladu su osnovali klubovi navijača i pojedinačni navijači kluba FC Den Bosch i ona ne obavlja nikakvu gospodarsku djelatnost.

                  (11)

                  Općina je također pristala platiti 1,4 milijuna EUR da klub FC Den Bosch napusti objekte za treniranje (4) koji su se nalazili na zemljištu u vlasništvu općine.

            2.2.   Razlozi za pokretanje postupka

                  (12)

                  U svojoj odluci o pokretanju postupka Komisija je u pogledu mjera u korist kluba FC Den Bosch došla do prethodnog zaključka da je općina tom klubu osigurala selektivnu prednost uporabom državnih sredstava i da mu je stoga pružila potporu.

                  (13)

                  U pogledu odluke o prodaji potraživanja od 1,65 milijuna EUR za 1 EUR organiziranim navijačima, Komisija je zaključila da Nizozemska ne bi mogla tvrditi da je općina postupila kako bi u sličnoj situaciji postupio privatni vjerovnik. Komisija je napomenula da su ostali veliki vjerovnici pretvorili svoja potraživanja u dionice u novoj pravnoj strukturi dok je općina svoja potraživanja prodala za ništa. U pogledu stjecanja objekta za treniranje i za mlade za 1,4 milijuna EUR, Komisija je napomenula da je tu cijenu procijenio vanjski stručnjak kao zamjensku vrijednost za taj objekt. Izrazila je dvojbe da je zamjenska vrijednost zgrade isto što i tržišna cijena.

                  (14)

                  Komisija je također zauzela stav da bi se mjerama potpore profesionalnim nogometnim klubovima moglo narušiti tržišno natjecanje i da bi one mogle utjecati na trgovinu među državama članicama u smislu članka 107. stavka 1. Ugovora.

                  (15)

                  Kada je riječ o spojivosti moguće potpore klubu FC Den Bosch, Komisija je napomenula u odluci o pokretanju postupka da je nogometni klub bio u financijskim teškoćama kada mu je dodijeljena potpora. Kako bi ocijenila spojivost predmetne potpore sa Smjernicama o državnim potporama za sanaciju i restrukturiranje poduzeća u teškoćama (5) (dalje u tekstu: „Smjernice”), Komisija je zatražila informacije o usklađenosti sa svim zahtjevima utvrđenima tim Smjernicama.

                  (16)

                  Komisija nije mogla provjeriti jesu li ispunjeni svi uvjeti iz točaka 34. – 37. Smjernica u vezi s prirodom plana restrukturiranja i njegovim izvršenjem. Dodatno je trebalo dokazati da je potpora ograničena na najmanju razinu, da je sam korisnik platio primjereni vlastiti doprinos svome restrukturiranju i da će se poštovati načelo jednokratne dodjele.

            3.   PRIMJEDBE NIZOZEMSKE

      3.1.   Postojanje državne potpore u skladu s člankom 107. stavkom 1. Ugovora

                  (17)

                  Nizozemska se ne slaže s prethodnim zaključkom Komisije da mjere u pogledu kluba FC Den Bosch čine državnu potporu. Nizozemska je smatrala da je općina, koja je imala podređeno potraživanje prema trgovačkom društvu na rubu stečaja, djelovala u skladu s načelom vjerovnika u tržišnom gospodarstvu kada je 2011. otpisala svoje potraživanje.

                  (18)

                  Nizozemska tvrdi da, u slučaju stečaja kluba FC Den Bosch, općina u svakom slučaju vjerojatno ne bi ostvarila povrat niti jednog dijela svog podređenog duga. U svom dopisu od 7. studenoga 2013. Nizozemska se pozvala i na odluku Komisije o belgijskom trgovačkom društvu Sonaca (6) u kojoj je ona zaključila da zamjena javnog duga za vlasnički kapital ne čini državnu potporu. Da klub FC Den Bosch nije mogao riješiti svoje financijsko stanje u lipnju 2011., on bi izgubio dozvolu za igranje profesionalnog nogometa u skladu s pravilima KNVB-a. Kada je riječ o stjecanju objekata za treniranje, Nizozemska tvrdi da je to stjecanje obavljeno na temelju vrijednosti koju je utvrdio vanjski stručnjak, čime je pokriven trošak zamjene kluba FC Den Bosch. Nizozemska tvrdi da je postupala u skladu s Komunikacijom Komisije o prodaji zemljišta (7) (dalje u tekstu: „Komunikacija o prodaji zemljišta”).

                  (19)

                  S druge strane, Nizozemska tvrdi da čak i ako se bude smatralo da se mjerama osigurala selektivna prednost klubu FC Den Bosch, njima se ne bi narušilo tržišno natjecanje niti bi se utjecalo na trgovinu između država članica. Nizozemska ističe loši položaj kluba FC Den Bosch u nacionalnom profesionalnom nogometu zbog čega nije postojala vjerojatnost da će sudjelovati u prvenstvima na europskoj razini. Također smatra da Komisija nije dokazala da bi se potporom klubu FC Den Bosch narušilo tržišno natjecanje ili utjecalo na trgovinu na bilo kojem od tržišta navedenih u odluci o pokretanju postupka.

                  (20)

                  Nizozemska dodatno tvrdi da mjere moraju biti spojive sa Smjernicama i stoga s unutarnjim tržištem da bi se mogle smatrati državnom potporom.

                  (21)

                  Klub FC Den Bosch nalazio se 2010. u teškom financijskom stanju. Godine 2011. imao je negativni vlasnički kapital s dugovima u iznosu od 5,97 milijuna EUR i 7 milijuna EUR i prometom od otprilike 3 milijuna EUR. Vjerovnici i dugovi kluba prikazani su u tablici 1.

                     Tablica 1.

                     Vjerovnici i dugovi kluba FC Den Bosch

                              Vjerovnici

                              Iznosi kredita

                              Općina (bilanca kredita odobrenog 2000.)

                              1,65 milijuna EUR

                              […] (*)

                              1,092 milijuna EUR

                              […]

                              1,865 milijuna EUR

                              […]

                              0,73 milijuna EUR

                              […]

                              0,235 milijuna EUR

                              Privatni vjerovnik

                              0,3 milijuna EUR

                              […]

                              0,1 milijun EUR

                  (22)

                  KNVB je naveo da bi klub izgubio svoju dozvolu za igranje profesionalnog nogometa kada bi mu vlasnički kapital do 30. lipnja 2011. još bio negativan. To bi značilo da bi se klubu ponovno dodijelio amaterski status.

                  (23)

                  Stoga su klub FC Den Bosch i KNVB u lipnju 2011. razradili plan restrukturiranja. U skladu s tim planom, klub je pretvoren u društvo s ograničenom odgovornošću (NV). (Neosigurani) dugovi različitih većih vjerovnika pretvoreni su u dionice kluba kako je navedeno u tablici 2.

                     Tablica 2.

                     Omjer zamjene duga vlasničkim kapitalom

                              Vjerovnik

                              Kredit

                              Dionice/postotak

                              EUR/dionica

                              Općina / zaklada Stichting Met Heel Mijn Har

                              1,65 milijuna EUR

                              61 900 /54,3

                              26,7

                              […]

                              1,092 milijuna EUR

                              20 492 /18

                              53,3

                              […]

                              1,865 milijuna EUR

                              27 925 /24,5
                              11 000  dionica su povlaštene dionice

                              66,8

                              […]

                              0,73 milijuna EUR

                              3 583 /3,1

                              203,7

                  (24)

                  Preostalih 0,1 % dionica podijeljeno je starijim članovima nogometnog kluba. Iz toga je razvidno da je općina ispregovarala da dobije 54 % dionica u klubu za udio od 38 % u dugovima kluba.

                  (25)

                  Nadalje, komercijalni kredit u iznosu od 100 000 EUR osiguran je jamstvom treće strane. Ostale privatne strane osigurale su novi kapital u iznosu od 300 000 EUR. Kratkoročni kredit od 250 000 EUR pretvoren je u dugoročni kredit. Dugovi prema trgovačkom društvu BIM koje upravlja općinskim stadionom u obliku najamnine osigurani su pravom društva BIM da zaplijeni prihod od televizijskih prava prijenosa.

                  (26)

                  Općina je smatrala da se njezin kredit od 1,65 milijuna EUR ne može vratiti. Već u proračunu općine za 2010. kredit je označen kao kredit koji se ne može vratiti jer ga klub FC Den Bosch više nije otplaćivao. U lipnju 2011. općina je zatražila od računovodstvene tvrtke Ernst & Young, koja je analizirala financijsko stanje kluba FC Den Bosch već u veljači i ožujku 2011., da ocijeni mogućnost povrata kredita kluba FC Den Bosch. Zaključila je da se ne može razumno očekivati da će se sljedećih godina kredit ili kamate moći otplaćivati čak i u slučaju restrukturiranja kluba jer su veći vjerovnici otpisali dugoročne dugove. Taj zaključak ima smisla i ako se uzme u obzir činjenica da klub nema nekretnina ili strojeva koji bi se mogli prodati ili unovčiti za otplatu dugova.

                  (27)

                  Općina je odlučila u kontekstu sporazuma između vjerovnika da će svoje potraživanje za 54 % dionica prenijeti za 1 EUR na zakladu „Met Heel Mijn Hart”. Zaklada je tako postala dioničarom kluba, umjesto općine koja je izjavila da nema interesa za sudjelovanje u upravljanju klubom, na isti način kao i ostali veliki vjerovnici i s njima i s općinom dogovorila je sporazum o restrukturiranju. Zaklada će na temelju tih dionica prodavati potvrde o dionicama za 100 EUR.

                  (28)

                  U usporedbi s ostalim vjerovnicima, općina je imala veći interes za izbjegavanje stečaja kluba ili njegova vraćanja u amaterski status jer bi tako, barem na neko vrijeme, izgubila glavnog korisnika i najmoprimca stadiona. Stoga je bilo u gospodarskom interesu općine da klub nastavi igrati nogomet na profesionalnoj razini.

                  (29)

                  Kada je riječ o zemljištu za kompleks za treniranje površine od 36 000 m2, na temelju informacija koje je dostavila Nizozemska može se zaključiti da je zemljište već bilo u vlasništvu općine. Koristio ga je klub FC Den Bosch koji je 2000. izgradio sportski kompleks sa zgradama i sportskim terenima na vlastiti trošak i izmijenio ga 2006. i 2007. Nije postojao dugoročni najam (erfpacht) (8) između općine i kluba FC Den Bosch. Općina bi na tom zemljištu mogla izgraditi zgrade i stanove. Stoga je u svakom slučaju imala interes u tome da klub napusti to zemljište i iskoristila je priliku koja se javila zbog potreba kluba za likvidnošću. Stoga je planirala klubu platiti naknadu za napuštanje tog zemljišta kao u slučaju nespornog izvlaštenja zgrada i zatražila je procjenu vrijednosti zgrada i objekata na tom zemljištu na temelju nizozemskog zakona o izvlaštenjima u takvom slučaju.

                  (30)

                  Kupovna cijena utvrđena je procjenom vrijednosti sportskog kompleksa koju je obavio neovisni priznati stručnjak za porez na nekretnine). Procjena vrijednosti temeljila se na prilagođenoj zamjenskoj vrijednosti, koja se opisuje kao iznos koji je nužan za pribavljanje objekata iste vrijednosti u pogledu vrste, kvalitete, stanja i starosti. Taj iznos stoga nije samo vrijednost sportskog kompleksa s obzirom na njegovu veličinu. On se prilagođava na temelju njegova tehničkog stanja i starosti. Takva procjena vrijednosti određena je člankom 40.b stavkom 3. nizozemskog Zakona o izvlaštenju (Onteigeningswet) za slučajeve suglasnog izvlaštenja koje se, kako tvrdi Nizozemska, primjenjuje na predmetnu situaciju. Nizozemska stoga smatra da Komisija nije ispravno smatrala da se u izvješću o procjeni vrijednosti spominje samo zamjenska vrijednost na temelju procjene vrijednosti. U nizozemskoj praksi procjene vrijednosti, vrijednost nekonvencionalnih objekata, poput crkava, spomenika ili sportskih kompleksa, procjenjuje se na temelju prilagođene zamjenske vrijednosti koja se opisuje kao cijena koju bi neovisni kupac bio voljan platiti u slučaju izvlaštenja ili premještaja stvarnog vlasnika.

                  (31)

                  U pogledu opažanja Komisije da je vrijednost utvrđena procjenom bila viša od knjigovodstvene vrijednosti u financijskim izvještajima kluba FC Den Bosch, Nizozemska izjavljuje da knjigovodstvena vrijednost zemljišta ili zgrada obično nije odraz njezine stvarne tržišne vrijednosti. Ona se utvrđuje na temelju različitih drugih čimbenika osim njezine vrijednosti u komercijalnoj transakciji, na primjer na temelju povijesne kupovne cijene ili na temelju amortizacije.

                  (32)

                  Klub je nastavio trenirati na drugim mjestima, na stadionu i u drugom kompleksu za treniranje nogometa u gradu koji je još uvijek imao slobodnih kapaciteta. Nizozemska tvrdi da je cijena kompleksa za treniranje utvrđena ne vodeći računa o mogućim potrebama za financiranje kluba FC Den Bosch. Klub je iskoristio dio iznosa koji mu je plaćen za napuštanje njegova kompleksa za treniranje kako bi osigurao alternativne objekte za treniranje. Taj se prihod upotrebljavao i za plaćanje dugova za najam stadiona društvu BIM.

            3.2.   Spojivost potpore u skladu s člankom 107. stavka 3. točke (c) Ugovora

                  (33)

                  S druge strane, Nizozemska je tvrdila i da bi ta mjera, čak i ako bi činila potporu, bila spojiva s unutarnjim tržištem. Kada je riječ o restrukturiranju kluba FC Den Bosch, Nizozemska je opisala financijsko stanje tog kluba kako je opisano u uvodnoj izjavi 8.

                  (34)

                  Svakom je nizozemskom profesionalnom nogometnom klubu potrebna dozvola KNVB-a koja im se izdaje samo ako izvršavaju različite obveze. Jedna od obveza iz tog sustava odnosi se na zdravo financijsko stanje kluba. Ako ono nije zadovoljavajuće, KNBV može oduzeti dozvolu. Ako se osnuje novi klub koji ga nasljeđuje, taj klub ne prihvaća se izravno u profesionalne nogometne lige već mora početi u drugoj po redu amaterskoj ligi. S obzirom na svoje teškoće klub Den Bosch riskirao je gubitak svoje dozvole za sudjelovanje u profesionalnim natjecanjima.

                  (35)

                  Nizozemska je izjavila da je s obzirom na te teškoće odluka općine da otpiše kredit i da klubu FC Den Bosch plati nadoknadu za napuštanje kompleksa za treniranje kojim se koristi podređena nizu uvjeta koju su utvrđeni u planu restrukturiranja koji su dogovorili općina, ostali vjerovnici i klub FC Den Bosch.

                  (36)

                  Plan restrukturiranja podrazumijevao je novi pravni oblik kluba FC Den Bosch. On je pretvoren iz kluba u društvo s ograničenom odgovornošću (naamloze vennootschap (NV)), smanjen je broj zaposlenih i broj igrača. U planu je predviđeno smanjenje broja ugovornih igrača na minimum od 16 igrača koji je odredio KNVB. Klub FC Den Bosch neće kupovati igrače na tržištu transfera već će sklapati ugovore samo sa slobodnim igračima. Time ostvareno smanjenje troškova zaposlenih i igrača od 17 %.

                  (37)

                  Kako je navedeno u uvodnoj izjavi 22., vjerovnici kluba FC Den Bosch otpisali su dugove u ukupnom iznosu od 5,337 milijuna EUR u zamjenu za vlasnički kapital. Nadalje, općina je platila nadoknadu klubu za napuštanje kompleksa za treniranje kojim se dotad koristila u iznosu od 1,4 milijun EUR. Primjenom tih mjera negativni vlasnički kapital kluba pretvoren je u skromno pozitivan vlasnički kapital u iznosu od 0,63 milijuna EUR i tako je omogućeno njegovo pretvaranje u društvo s ograničenom odgovornošću.

                  (38)

                  Planom se nastojalo postići stabilno financijsko stanje u roku od tri godine. U njemu je predviđeno smanjenje gubitaka u financijskim godinama 2011./2012. i 2012./2013. i mala dobit od 0,1 milijun EUR za financijsku godinu 2013./2014. Tako klub FC Den Bosch ne bi imao prostora za kupnju transfernih igrača. Klub FC Den Bosch uspio je u računovodstvenoj godini 2011./2012. ostvariti skromnu dobit od 0,103 milijuna EUR, što je posljedica ugovora o sponzoriranju čija je vrijednost bila veća od predviđene.

            4.   PROCJENA MJERA

      4.1.   Postojanje državne potpore u skladu s člankom 107. stavkom 1. Ugovora

                  (39)

                  U skladu s člankom 107. stavkom 1. Ugovora državna potpora je svaka potpora koju dodijeli država članica ili koja se dodjeljuje putem državnih sredstava u bilo kojem obliku kojim se narušava ili prijeti da će se narušiti tržišno natjecanje stavljanjem određenih poduzetnika ili proizvodnje određene robe u povoljniji položaj u mjeri u kojoj to utječe na trgovinu među državama članicama. Uvjeti propisani u članku 107. stavku 1. Ugovora kumulativni su i stoga moraju biti ispunjeni svi uvjeti da bi se mjera mogla smatrati državnom potporom.

                  (40)

                  Na temelju odluke o pokretanju postupka Komisija će ocijeniti odluku općine od 21. lipnja 2011. o otpisu podređenog potraživanja u iznosu od 1,65 milijuna EUR prema klubu FC Den Bosch i o plaćanju nadoknade klubu FC Den Bosch u iznosu od 1,4 milijuna EUR za napuštanje njegovih objekata za treniranje. Komisija napominje da su obje mjere predstavljene zajedno i da je odluka o tim mjerama donesena na istom sastanku općinskog vijeća te da su blisko povezane s obzirom na njihovu svrhu i tadašnje stanje kluba FC Den Bosch.

                  (41)

                  Stoga bi te dvije mjere trebalo ocjenjivati zajedno (9). Međutim, u ovom slučaju jasno je iz procjene koja slijedi da obje mjere čine državu potporu kada se razmatraju odvojeno. To nužno znači da mjere čine državnu potporu i kada se ocjenjuju zajedno kao jedna mjera.

            4.1.1.   Uporaba državnih sredstava

                  (42)

                  Općina je odlučila o obje mjere koje joj donose financijske posljedice u iznosu od 3,1 milijun EUR. One stoga uključuju uporabu državnih sredstava i mogu se pripisati državi. Prijenos državnih sredstava može poprimiti razne oblike, poput izravnih bespovratnih sredstava, zajmova, jamstava, izravnog ulaganja u kapital poduzetnika i koristi u naravi. Otpis državnih potraživanja također čini prijenos državnih sredstava.

            4.1.2.   Selektivna prednost za klub FC Den Bosch

                  (43)

                  Prednost je prisutna kad god se financijska situacija poduzetnika poboljša kao rezultat intervencije države. To se procjenjuje na način da se financijsko stanje poduzetnika nakon mjere uspoređuje s financijskim stanjem koje bi nastalo da mjera nije uvedena. Nesporno je da se financijsko stanje kluba FC Den Bosch znatno poboljšalo primjenom mjera koje su predmet istražnog postupka.

                  (44)

                  Prednost, u smislu članka 107. stavka 1. Ugovora svaka je gospodarska korist koju poduzetnik ne bi ostvario u uobičajenima tržišnim uvjetima, odnosno bez intervencije države (10) koja se ne temelji na tržišnim načelima.

                  (45)

                  Nizozemska tvrdi da je poboljšanje financijskog stanja kluba FC Den Bosch posljedica transakcija koje su u skladu s tržištem i stoga nisu neopravdane. Nizozemska stoga smatra da je općina postupila u skladu s načelom ulagača u tržišnom gospodarstvu (dalje u tekstu: „MEIP”).

            4.1.2.1.   Otpis podređenog potraživanja

                  (46)

                  Kako je prethodno navedeno, odluka o otpisu podređenog potraživanja u iznosu od 1,65 milijuna EUR uključuje zamjenu duga za vlasnički udio nakon koje slijedi prijenos potraživanja za vlasnički udio za 1 EUR.

                  (47)

                  Stoga prvo treba utvrditi bi li privatni vjerovnik zamijenio dugove za vlasnički udio na isti način kao i općina. U slučaju poduzetnika koji ispunjava uvjete za stečaj, privatni vjerovnik ima dvije mogućnosti. Može započeti likvidaciju poduzetnika u cilju povrata najmanje dijela svog kredita ili može kredit pretvoriti u dionice kako bi poduzetniku omogućio da nastavi s radom i možda ponovno postane profitabilan, što će dovesti do povećanja vrijednosti dionica. Ako su vjerovnici u tržišnom gospodarstvu postupili na isti način kao i općina i to za znatan dio dugova kluba FC Den Bosch, moglo bi se pretpostaviti da je postupanje općine u skladu s načelom ulagača u tržišnom gospodarstvu.

                  (48)

                  Može se smatrati da je poštovano načelo ulagača u tržišnom gospodarstvu ako transakciju obavljaju pod istim uvjetima (i stoga s istom razinom rizika i nagrada) i istodobno javna tijela i privatni subjekti u tržišnom gospodarstvu koji se nalaze u sličnoj situaciji (transakcija „a pari passu”). U tom slučaju obično se može zaključiti da je takva transakcija u skladu s tržišnim uvjetima (11). Također je važno ima li intervencija subjekata u tržišnom gospodarstvu stvarnu gospodarsku važnost te da nije samo simbolična ili marginalna (12) te može li se početni položaj javnih tijela i subjekata u tržišnom gospodarstvu usporediti u odnosu na transakciju. S druge strane, ako javna tijela i subjekti u tržišnom gospodarstvu koji su u sličnoj situaciji istodobno sudjeluju u istoj transakciji, ali pod različitim uvjetima, to obično znači da intervencija javnog tijela nije u skladu s tržišnim uvjetima.

                  (49)

                  U predmetnom slučaju javna tijela i subjekti u tržišnom gospodarstvu bili su u sličnom početnom položaju u pogledu transakcije. Svi vjerovnici koji su sudjelovali u transakciji imali su neosigurane kredite i kredite koji se ne mogu vraćati. Sudjelovanje privatnog sektora također je bilo značajno. Međutim, drugi operatori nisu jednostavni subjekti u tržišnom gospodarstvu, kako je već istaknuto. Čini se da su svi na neki način povezani s klubom. Stoga se ne može pretpostaviti da su postupali s ciljem stjecanja dobiti. Navijači, na primjer, nisu razumni subjekti u tržišnom gospodarstvu koji nastoje ostvariti dobit.

                  (50)

                  Također je očito da se transakcija provodila pod različitim uvjetima. Općina je za otpis duga tražila više od ostalih vjerovnika. Ona je dobila, kako je prikazano u tablici 2., po cijeni dionice od 26,7 EUR relativno više dionica od ostalih vjerovnika u tržišnom gospodarstvu ili neprofitnih vjerovnika. Nadalje, restrukturiranjem duga omogućilo se klubu FC Den Bosch da plati zaostalu najamninu za stadion trgovačkom društvu koje upravlja stadionom, društvu BIM, koje je u vlasništvu općine. S druge strane, vjerovnik […] je zaprimio povlaštene dionice na temelju kojih može ostvariti prednost pri dobivanju mogućih kasnijih dividendi. To znači da nije isključeno da je najmanje jedan subjekt u tržišnom gospodarstvu ostvario bolje uvjete od općine. Na temelju dokaza ne može se zaključiti da je općina postupala pari passu sa subjektima u tržišnom gospodarstvu kada je pristala na zamjenu.

                  (51)

                  Također nije vjerojatno da bi se ulagač u tržišnom gospodarstvu suglasio s prodajom svog kredita koji se ne može vratiti i koji se zamjenjuje vlasničkim udjelom zakladi za 1 EUR koja planira prodavati potvrde za te dionice po 100 EUR po dionici. Riješivši se dionica općina je izgubila jedini tržišni razlog za zamjenu duga vlasničkim udjelom, odnosno nadu ili očekivanje, iako malo vjerojatne, da će se vrijednost dionica povećati. Ona je trećoj strani omogućila zaradu prodajom potvrda o dionicama umjesto da to čini sama ili da barem zatraži udio u prihodu od prodaje (13). U tom slučaju država je zadržala svoje dionice i mogla bi razumno u budućnosti očekivati dobit.

                  (52)

                  Stoga se otpis podređenog duga ne može povezati s postupanjem razumnog subjekta u tržišnom gospodarstvu i njime se klubu FC Den Bosch osigurala prednost koju nije mogao ostvariti pod tržišnim uvjetima.

            4.1.2.2.   Kupnja kompleksa za treniranje

                  (53)

                  Kada je riječ o kompleksu za treniranje, Nizozemska tvrdi da je nadoknada od 1,4 milijuna EUR izračunana u skladu s Komunikacijom o prodaji zemljišta i odlukama Komisije o nadoknadi troška zamjene te se stoga njome klubu FC Den Bosch nije osigurala prednost. U skladu s tom Komunikacijom, prodaja zemljišta i zgrada koju obavlja javno tijelo ne čini državnu potporu prvo, ako javno tijelo prihvati najvišu i jedinu ponudu nakon otvorenog postupka s bezuvjetnom ponudom i, drugo, ako se, u slučaju da nije proveden takav ponudbeni postupak, prodajna cijena utvrdi barem u skladu s vrijednosti utvrđenom procjenama vrijednosti koje je obavio neovisni stručnjak.

                  (54)

                  Uputa navedena u Komunikaciji o prodaji zemljišta, kako je navedeno u njezinom uvodu, „odnosi se samo na prodaju zemljišta i zgrada u javnome vlasništvu. Ne odnosi se na javnu kupnju zemljišta i zgrada ili na davanje u zakup ili najam zemljišta i zgrada od strane tijela javne vlasti. Spomenute transakcije mogu također uključivati elemente državne potpore.”

                  (55)

                  U svakom slučaju, mehanizmi utvrđeni u Komunikaciji o prodaji zemljišta samo su alati kojima se može utvrditi je li država postupala kao subjekt u tržišnom gospodarstvu i stoga su posebni primjeri za primjenu testa ulagača u tržišnom gospodarstvu na transakcije kupoprodaje zemljišta između javnih i privatnih tijela (14). Stoga nije relevantno obavlja li se procjena vrijednosti i kupnja zemljišta u skladu s Komunikacijom o prodaji zemljišta ili bez upućivanja na tu Komunikaciju.

                  (56)

                  U slučaju sportskog kompleksa koji je klub FC Den Bosch napustio, procjena vrijednosti zemljišta koju je obavio neovisni stručnjak temeljila se na prilagođenoj zamjenskoj vrijednosti. Prema objašnjenju Nizozemske, to je vrijednost koju bi država morala platiti u slučaju preseljenja vlasnika na temelju zakonskih pravila za procjenu vrijednosti imovine koja je predmetom neosporenog postupka izvlaštenja. To nije uvjerljivo. Zgrade i objekti kompleksa, koje je izgradio klub FC Den Bosch, već su bili u vlasništvu općine. Klub FC Den Bosch upotrebljavao ih je bez dugoročnog najma. Procjenu vrijednosti stoga nije je trebalo temeljiti na scenariju u kojem je klub FC Den Bosch vlasnik zgrada. Nadalje, prilagođena zamjenska vrijednost može se razlikovati od tržišne vrijednosti imovine.

                  (57)

                  Također se ne čini da je općina imala posebne planove za to zemljište u trenutku transakcije. Transakcija je očito bila dio mjera restrukturiranja o kojima je odlučila općina i nedvojbeno joj je glavni cilj bio osigurati likvidnost kluba FC Den Bosch. Općina u tom trenutku vjerojatno ne bi tako postupila da nije imala taj cilj. Može se također tvrditi da bi s nestankom nogometnog kluba u slučaju stečaja sportski kompleks bio ispražnjen bez odštete.

                  (58)

                  Stoga se mora dvojiti da bi drugi subjekt u tržišnom gospodarstvu uvjerio općinu da isplati 1,4 milijuna EUR za oslobađanje imovine za koju taj subjekt nije imao ni dugoročni najam. Iznos bi u svakom slučaju bio mnogo niži.

            4.1.2.3.   Zaključak o postojanju selektivne prednosti

                  (59)

                  Mjerama se stoga osigurava selektivna prednost klubu FC Den Bosch u smislu članka 107. stavka 1. Ugovora.

            4.1.3.   Utjecaj na trgovinu i tržišno natjecanje

                  (60)

                  Nizozemska je izrazila dvojbe u pogledu učinka moguće potpore na unutarnje tržište klubova koji ne igraju nogomet na europskoj razini. Međutim, profesionalni nogometni klubovi smatraju se poduzetnicima i podliježu kontroli državnih potpora. Bavljenje nogometom plaćeno je zaposlenje i služba za koju se dobiva naknada. Razvilo se u visokoprofesionalnu djelatnost pa mu se stoga povećao gospodarski učinak (15).

                  (61)

                  Iako klub FC Den Bosch ne sudjeluje u nogometnim natjecanjima s međunarodnom dimenzijom, on kao profesionalni nogometni klub obavlja gospodarske djelatnosti na nekoliko drugih tržišta, kao što su tržište transfera profesionalnih igrača, promidžba, sponzoriranje, prodaja robe ili izvješćivanja u medijima. Potporom profesionalnom nogometnom klubu jača se njegov položaj na svakom od tih tržišta, od kojih se većina proteže na nekoliko država članica. Stoga, ako se državna sredstva iskoriste za osiguravanje selektivne prednosti profesionalnom nogometnom klubu, neovisno o tome u kojoj ligi on igra, takvom potporom moglo bi se narušiti tržišno natjecanje i ona bi mogla utjecati na trgovinu među državama članicama u smislu članka 107. stavka 1. Ugovora (16).

            4.2.   Procjena u skladu s člankom 107. stavkom 3. točkom (c) Ugovora

                  (62)

                  Komisija mora ocijeniti može li se mjera potpore u korist kluba FC Den Bosch smatrati spojivom s unutarnjim tržištem. Nijedno od odstupanja navedenih u članku 107. stavku 2. Ugovora ne primjenjuje se na predmetnu mjeru potpore. U pogledu odstupanja predviđenih u članku 107. stavku 3. Ugovora, Komisija napominje da nijedna od nizozemskih regija nije obuhvaćena odstupanjem iz članka 107. stavka 3. točke (a) Ugovora. Predmetnom mjerom potpore ne promiče se važan projekt od zajedničkog europskog interesa niti se njome ispravlja ozbiljni nedostatak u nizozemskom gospodarstvu u smislu članka 107. stavka 3. točke (b) Ugovora. Također, ne može se tvrditi da se tom mjerom potpore promiče kultura ili očuvanje baštine u smislu članka 107. stavka 3. točke (d) Ugovora.

            4.2.1.   Primjenjive smjernice

                  (63)

                  Kada je riječ o odstupanjima u smislu članka 107. stavka 3. točke (c) Ugovora u korist potpora za olakšavanje razvoja određenih gospodarskih djelatnosti, takve bi potpore mogle biti spojive ako ne utječu negativno na trgovinske uvjete u mjeri u kojoj bi to bilo suprotno zajedničkom interesu.

                  (64)

                  Za potrebe svoje procjene mjera potpore iz članka 107. stavka 3. točke (c) Ugovora, Komisija je donijela niz uredbi, okvira, smjernica i komunikacija o obliku potpora te o horizontalnim ili sektorskim namjenama za koje se potpore dodjeljuju. Budući da se u vrijeme kada su predmetne mjere poduzete klub FC Den Bosch nalazio u financijskim teškoćama te da je općina dodijelila predmetnu potporu kako bi se njome te teškoće uklonile, primjereno je ocijeniti jesu li kriteriji iz Smjernica primijenjeni i ispunjeni (17).

                  (65)

                  Komisija je u srpnju 2014. objavila nove Smjernice o državnim potporama za sanaciju i restrukturiranje nefinancijskih poduzetnika u teškoćama (18). Međutim, one se ne primjenjuju na ovu neprijavljenu potporu dodijeljenu 2011. U skladu s točkom 137. novih smjernica, one bi se primjenjivale samo na potporu za sanaciju ili restrukturiranje odobrenu bez prethodnog odobrenja ako su dio potpore ili sva potpora dodijeljeni nakon objave tih smjernica u Službenom listu Europske unije. U skladu s točkom 138. novih smjernica, Komisija u svim drugim slučajevima provodi ispitivanje na temelju smjernica koje su se primjenjivale u trenutku dodjele potpora., što u ovom slučaju znači na temelju smjernica primjenjivih prije 2014.

            4.2.2.   Klub FC Den Bosch kao trgovačko društvo u teškoćama

                  (66)

                  U skladu s točkom 11. Smjernica, može se smatrati da je trgovačko društvo u teškoćama ako su prisutni uobičajeni znakovi poduzeća u teškoćama, kao primjerice povećavanje gubitaka, smanjenje prometa, rast zaliha, višak kapaciteta, smanjenje novčanih tokova ili rast duga. Kako je navedeno u uvodnoj izjavi 8., u pogledu kluba FC Den Bosch prisutno je nekoliko tih znakova. Klub je stoga bio trgovačko društvo u teškoćama i spojivost državne potpore ocjenjivat će se u skladu sa Smjernicama.

            4.2.3.   Ponovna uspostava dugoročne održivosti

                  (67)

                  U odjeljku 3.2. Smjernica propisano je da dodjela potpore mora ovisiti o provedbi plana restrukturiranja. Kako je istaknuto u uvodnoj izjavi 7., klub FC Den Bosch može se smatrati malim poduzećem. U skladu s točkom 59. Smjernica, Komisija napominje da je Nizozemska dostavila plan restrukturiranja kojim su obuhvaćeni uvjeti iz točaka od 34. do 37. Smjernica.

                  (68)

                  U tom pogledu Komisija napominje da je odluka općine o otpisu kredita odobrenog klubu FC Den Bosch i o nadoknadi za oslobađanje sportskog kompleksa donesena nakon analize prirode i uzroka teškoća kluba FC Den Bosch. Bespovratna sredstva bila su podređena nizu uvjeta čiji je cilj ponovno uspostaviti dugoročnu održivost poduzeća u razumnom roku od tri godine i ispuniti zahtjeve KNVB-a za produljenje dozvole kluba FC Den Bosch za sudjelovanje u profesionalnim natjecanjima. Planom restrukturiranja obuhvaćena je nova uprava, smanjivanje broja osoblja i smanjenja u skupini igrača. Njime je obuhvaćeno napuštanje velikog kompleksa za treniranje. Stoga klub FC Den Bosch predviđa uštede u obavljanju svoje glavne djelatnosti. Plan restrukturiranja ne oslanja se na vanjske čimbenike koje klub FC Den Bosch može uzeti u obzir, ali ih ne može potpuno kontrolirati, kao što su novi sponzori i povećanje broja gledatelja. Predviđa se trajno poboljšanje financijskog stanja kluba i nastavak njegovog rada kao profesionalnog nogometnog kluba. Razvoj situacije iz uvodne izjave 35. upućuje na to da je plan zaista bio realističan.

            4.2.4.   Kompenzacijske mjere

                  (69)

                  U točkama od 38. do 42. Smjernica propisano je da korisnik mora poduzeti kompenzacijske mjere kako bi se smanjili štetni učinci potpore i njezini negativni učinci na trgovinske uvjete. Međutim, taj se uvjet ne primjenjuje na mala poduzeća. Kako je istaknuto u uvodnoj izjavi 7., klub FC Den Bosch malo je poduzeće.

            4.2.5.   Potpora ograničena na najmanju potrebnu mjeru

                  (70)

                  Komisija također napominje da plan restrukturiranja, uz unutarnje uštede, u velikoj mjeri financiraju vanjski privatni subjekti u skladu s točkama 43. i 44. Smjernica. Dugove je pristalo otpisati i nekoliko privatnih subjekata. Ukupni doprinos vjerovnika i općine refinanciranju kluba FC Den Bosch iznosio je 6,737 milijuna EUR (5,337 milijuna EUR u obliku otpisanih dugova plus 1,4 milijuna EUR za kompleks za treniranje, ako bi se cijeli iznos za kompleks za treniranje smatrao potporom). Vlastiti doprinos od 25 % koji se zahtijeva za mala poduzeća iznosio bi najviše 1,685 milijuna EUR. Ostali subjekti osim države pridonijeli su 3,687 milijuna EUR u obliku otpisa dugova (5,337 milijuna EUR umanjenih za kredit općine u iznosu od 1,65 milijuna EUR), među njima je jedno trgovačko društvo pridonijelo 1,865 milijuna EUR, što je više od potrebnih 25 %.

                  (71)

                  Iznos potpore bio je nužan. U skladu s planom restrukturiranja time bi se trebali ostvariti manji gubici u sezonama 2011./2012. i 2012./2013. te skromni pozitivni rezultati kasnije. Time se klubu FC Den Bosch ne bi dopustila kupnja novih igrača ni njihovo privlačenje većim plaćama.

            4.2.6.   Praćenje i godišnje izvješće

                  (72)

                  Točkom 49. Smjernica zahtijeva se da države članice izvješćuju o pravilnoj provedbi plana restrukturiranja putem redovnih podrobnih izvješća. U točki 51. propisani su manje stroži uvjeti za MSP-ove za koja se obično dovoljnim smatra dostavljanje preslika godišnje bilance i računa dobiti i gubitka. Nizozemska se obvezala podnositi ta izvješća.

            4.2.7.   Načelo jednokratne dodjele

                  (73)

                  U skladu s točkama 72. – 77. Smjernica Nizozemska je navela da klub FC Den Bosch nije dobio potporu za sanaciju ili restrukturiranje u razdoblju od deset godina prije odobravanja trenutačne potpore. Ujedno se obvezala da u razdoblju od sljedećih 10 godina klubu FC Den Bosch neće dodijeliti nikakvu novu potporu za sanaciju ili restrukturiranje.

            4.3.   Zaključak

                  (74)

                  Komisija stoga zaključuje da mjere restrukturiranja duga u pogledu kluba FC Den Bosch čine državnu potporu u smislu članka 107. stavka 1. Ugovora. Međutim, potpora za restrukturiranje koju je općina odobrila klubu FC Den Bosch ispunjava uvjete iz Smjernica i stoga nema negativni utjecaj trgovinu u mjeri koja je protivna zajedničkom interesu. Potpora je stoga spojiva s člankom 107. stavkom 3. točkom (c) Ugovora.

            5.   ZAKLJUČAK

                  (75)

                  Komisija zaključuje da je Nizozemska nezakonito provela potporu u korist kluba FC Den Bosch protivno članku 108. stavku 3. Ugovora. Međutim, državna potpora u iznosu od 1,65 milijuna EUR, koja je dodijeljena klubu FC Den Bosch 2011. u obliku otpisa duga i u iznosu od 1,4 milijuna EUR nadoknade za napuštanje kompleksa za treniranje ispunjava uvjete za potporu restrukturiranje iz Smjernica i može se smatrati spojivom s unutarnjim tržištem u skladu s člankom 107. stavkom 3. točkom (c) Ugovora,

            DONIJELA JE OVU ODLUKU:
      Članak 1.
      Državna potpora koju je Nizozemska provela u korist nogometnog kluba FC Den Bosch iz 's-Hertogenboscha u iznosu od 3,05 milijuna EUR spojiva je s unutarnjim tržištem u smislu članka 107. stavka 3. točke (c) Ugovora o funkcioniranju Europske unije.
      Članak 2.
      Ova je Odluka upućena Kraljevini Nizozemskoj.

         Sastavljeno u Bruxellesu 4. srpnja 2016.

               Za Komisiju

            Margrethe VESTAGER

               Članica Komisije

         (1)  Odluka Komisije u predmetu SA.33584 (2013/C) (ex 2011/NN) – Potpora Nizozemske određenim nizozemskim profesionalnim nogometnim klubovima u razdoblju 2008. – 2011.– Poziv na podnošenje primjedbi u skladu s člankom 108. stavkom 2. Ugovora o funkcioniranju Europske unije (SL C 116, 23.4.2013., str. 19).

         (2)  Vidjeti bilješku 1.

         (3)  U članku 2. stavku 2. Priloga Preporuci Komisije 2003/361/EZ od 6. svibnja 2003. o definiciji mikro, malih i srednjih poduzeća (SL L 124, 20.5.2003., str. 36.), malo poduzeće definira se kao poduzeće s manje od 50 zaposlenika i godišnjim prometom koji nije veći od 10 milijuna EUR.

         (4)  Smješteni u dijelu grada Jan Sluyterstraat u 's-Hertogenboschu.

         (5)  Komunikacija Komisije – Smjernice Zajednice o državnim potporama za sanaciju i restrukturiranje poduzeća u teškoćama (SL C 244, 1.10.2004., str. 2.). Primjena tih smjernica produljena je Komunikacijom Komisije o produljenju primjene Smjernica Zajednice o državnim potporama za sanaciju i restrukturiranje poduzeća u teškoćama od 1. listopada 2004. (SL C 296, 2.10.2012., str. 3.).

         (6)  Predmet SA.35131 (2013/N).

         (7)  Komunikacija Komisije o elementima državne potpore kod prodaje zemljišta i zgrada od strane tijela javne vlasti (SL C 209, 10.7.1997., str. 3.).

         (*)  Povjerljive informacije.

         (8)  U skladu s člankom 5. stavkom 85. nizozemskoga Građanskog zakona erfpacht (dugoročni najam) je ograničeno pravo na zemljište kojim se njegovom vlasniku, „najmodavcu”, daje pravo na držanje i uporabu nepokretne imovine nekog drugoga.

         (9)  Predmet T–11/95 BP Chemicals protiv Komisije EU:T:1998:199, točke 170. ff; Predmet C–399/10 P i C-401/10 P Bouygues i Bouygues Télécom protiv Komisije i ostalih EU:C:2013:175, točke 103. – 104.; i predmet T–1/12 Francuska protiv Komisije EU:T:2015:17, točka 37.

         (10)  Predmet C-39/94 SFEI i ostali, ECLI:EU:C:1996:285, točka 60.; Predmet C-342/96 Španjolska protiv Komisije, ECLI:EU:C:1999:210, točka 41.

         (11)  Vidjeti, u tom pogledu, predmet T-296/97 Alitalia protiv Komisije, ECLI:EU:T:2000:289, točka 81.

         (12)  Na primjer, u predmetu Citynet Amsterdam, Komisija je smatrala da bi se dva subjekta u tržišnom gospodarstvu koja pokrivaju trećinu ukupnih ulaganja u vlasnički kapital trgovačkog društva (uzimajući u obzir i ukupnu dioničku strukturu te činjenicu da imaju dovoljno dionica da mogu činiti manjinu koja može onemogućiti donošenje bilo koje strateške odluke u trgovačkom društvu (vidjeti Odluku Komisije 2008/729/EZ od 11. prosinca 2007. o državnoj potpori, predmet C53/06 (ex N 262/05, ex CP 127/04) (SL L 247, 16.9.2008., str. 27.), uvodne izjave 96. – 100.).

         (13)  Stoga se otpis duga koji je odobrila općina ne može usporediti s odlukom Komisije o belgijskom trgovačkom društvu u predmetu SA.35131 (2013/N).

         (14)  U skladu s tim testom, ne bi bilo riječ o državnoj potpori kada bi se, u sličnim okolnostima, privatnog subjekta koji djeluje u uobičajenim tržišnim uvjetima u tržišnom gospodarstvu moglo potaknuti da korisniku pruži predmetne mjere.

         (15)  Predmet C-325/08 Olympique Lyonnais ECLI:EU:C:2010:143, točke 27. i 28.; Predmet C519/04 P Meca-Medina i Majcen protiv Komisije ECLI:EU:C:2006:492, točka 22.; Predmet C-415/93 Bosman ECLI:EU:C:1995:463, točka 73.

         (16)  Odluke Komisije o Njemačkoj od 20. ožujka 2013. o Multifunktionsarena der Stadt Erfurt (predmet SA.35135 (2012/N)), točka 12., i Multifunktionsarena der Stadt Jena (predmet SA.35440 (2012/N)), sažete obavijesti u SL C 140, 18.5.2013., str. 1. i 2. listopada 2013. o Fußballstadion Chemnitz (predmet SA.36105 (2013/N)), sažeta obavijest u SL C 50, 21.2.2014., str. 1, točke 12. – 14.; Odluke Komisije o Španjolskoj od 18. prosinca 2013. o mogućoj državnoj potpori četirima španjolskim profesionalnim nogometnim klubovima (predmet SA.29769 (2013/C)), točka 28., Real Madrid CF (predmet SA.33754 (2013/C)), točka 20., i o navodnoj državnoj potpori trima nogometnim klubovima iz Valencije (predmet SA.36387 (2013/C)), točka 16., objavljene u SL C 69, 7.3.2014., str. 99.

         (17)  Vidjeti uvodnu izjavu 15. i bilješku 5.

         (18)  Komunikacija Komisije – Smjernice o državnim potporama za sanaciju i restrukturiranje nefinancijskih poduzetnika u teškoćama (SL C 249, 31.7.2014., str. 1.).


title: 2014/628/EU: Odluka Europskog parlamenta od 3. travnja 2014. o zatvaranju računa Zajedničkog poduzeća za gorivne ćelije i vodik za financijsku godinu 2012.

text:
               5.9.2014

               HR

               Službeni list Europske unije

               L 266/334

         ODLUKA EUROPSKOG PARLAMENTA
   od 3. travnja 2014.
   o zatvaranju računa Zajedničkog poduzeća za gorivne ćelije i vodik za financijsku godinu 2012.
   (2014/628/EU)
   EUROPSKI PARLAMENT,

               —

               uzimajući u obzir konačne godišnje financijske izvještaje Zajedničkog poduzeća za gorivne ćelije i vodik za financijsku godinu 2012.,

               —

               uzimajući u obzir izvješće Revizorskog suda o godišnjim financijskim izvještajima Zajedničkog poduzeća za gorivne ćelije i vodik za financijsku godinu 2012. i odgovore Zajedničkog poduzeća (1),

               —

               uzimajući u obzir preporuku Vijeća od 18. veljače 2014. (05851/2014 – C7-0053/2014),

               —

               uzimajući u obzir članak 319. Ugovora o funkcioniranju Europske unije,

               —

               uzimajući u obzir Uredbu Vijeća (EZ, Euratom) br. 1605/2002 od 25. lipnja 2002. o Financijskoj uredbi koja se primjenjuje na opći proračun Europskih zajednica (2), a posebno njezin članak 185.,

               —

               uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije te o stavljanju izvan snage Uredbe Vijeća (EZ, Euratom) br. 1605/2002 (3), a posebice njezin članak 208.,

               —

               uzimajući u obzir Uredbu Vijeća (EZ) br. 521/2008 od 30. svibnja 2008. o osnivanju Zajedničkog poduzeća za gorivne ćelije i vodik za provedbu zajedničke tehnološke inicijative za gorivne ćelije i vodik (4), a posebno njezin članak 11. stavak 4.,

               —

               uzimajući u obzir Uredbu Vijeća (EU) br. 1183/2011 od 14. studenog 2011. o izmjeni Uredbe (EZ) br. 521/2008 o osnivanju Zajedničkog poduzeća za gorivne ćelije i vodik (5),

               —

               uzimajući u obzir Uredbu Komisije (EZ, Euratom) br. 2343/2002 od 19. studenog 2002. o Okvirnoj financijskoj uredbi za tijela iz članka 185. Uredbe Vijeća (EZ, Euratom) br. 1605/2002 o Financijskoj uredbi koja se primjenjuje na opći proračun Europskih zajednica (6),

               —

               uzimajući u obzir Delegiranu uredbu Komisije (EU) br. 1271/2013 od 30. rujna 2013. o Okvirnoj financijskoj uredbi za tijela iz članka 208. Uredbe (EU, Euratom) br. 966/2012 Europskog parlamenta i Vijeća (7), a posebno njezin članak 108.,

               —

               uzimajući u obzir članak 77. i Prilog VI. Poslovniku,

               —

               uzimajući u obzir izvješće Odbora za proračunski nadzor (A7-0202/2014),

               1.

               odobrava zatvaranje računa Zajedničkog poduzeća za gorivne ćelije i vodik za financijsku godinu 2012.;

               2.

               nalaže svojem predsjedniku da ovu Odluku proslijedi izvršnom direktoru Zajedničkog poduzeća za gorivne ćelije i vodik, Vijeću, Komisiji i Revizorskom sudu te da je da na objavu u Službenom listu Europske unije (serija L).

            Predsjednik

         Martin SCHULZ

            Glavni tajnik

         Klaus WELLE

      (1)  SL C 369, 17.12.2013., str. 57.

      (2)  SL L 248, 16.9.2002., str. 1.

      (3)  SL L 298, 26.10.2012., str. 1.

      (4)  SL L 153, 12.6.2008., str. 1.

      (5)  SL L 302, 19.11.2011., str. 3.

      (6)  SL L 357, 31.12.2002., str. 72.

      (7)  SL L 328, 7.12.2013., str. 42.


title: Odluka Vijeća 2014/728/ZVSP od 20. listopada 2014. o izmjeni Odluke 2010/638/ZVSP o mjerama ograničavanja protiv Republike Gvineje

text:
               21.10.2014

               HR

               Službeni list Europske unije

               L 301/33

         ODLUKA VIJEĆA 2014/728/ZVSP
   od 20. listopada 2014.
   o izmjeni Odluke 2010/638/ZVSP o mjerama ograničavanja protiv Republike Gvineje
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 29.,
   budući da:

               (1)

               Vijeće je 25. listopada 2010. donijelo Odluku 2010/638/ZVSP (1).

               (2)

               Na temelju preispitivanja Odluke 2010/638/ZVSP mjere ograničavanja bi trebalo produljiti do 27. listopada 2015.

               (3)

               Odluku 2010/638/ZVSP bi stoga trebalo na odgovarajući način izmijeniti,

         DONIJELO JE OVU ODLUKU:
   Članak 1.
   Odluka 2010/638/ZVSP mijenja se kako slijedi:

               U članku 8. stavak 2. zamjenjuje se sljedećim:

                  „2.   Ova se Odluka primjenjuje do 27. listopada 2015. Redovito se preispituje. Može se produljiti ili izmijeniti prema potrebi, ako Vijeće smatra da njezini ciljevi nisu ispunjeni.”

         Članak 2.
   Ova Odluka stupa na snagu na dan objave u Službenom listu Europske unije.

      Sastavljeno u Luxembourgu 20. listopada 2014.

            Za Vijeće

            Predsjednica

         C. ASHTON

      (1)  Odluka Vijeća 2014/638/ZVSP od 25. listopada 2010. o mjerama ograničavanja protiv Republike Gvineje (SL L 280, 26.10.2010, str. 10.).


title: 2013/583/EU: Odluka Europskog parlamenta od 17. travnja 2013. o zaključenju poslovnih knjiga Europskog instituta za inovacije i tehnologiju za financijsku godinu 2011.

text:
               16.11.2013

               HR

               Službeni list Europske unije

               L 308/49

         ODLUKA EUROPSKOG PARLAMENTA
   od 17. travnja 2013.
   o zaključenju poslovnih knjiga Europskog instituta za inovacije i tehnologiju za financijsku godinu 2011.
   (2013/583/EU)
   Ovaj će dokument biti objavljen u posebnom izdanju Službenog lista Europske unije na hrvatskom jeziku ako zadovolji potrebne uvjete.


title: Odluka Vijeća (ZVSP) 2017/1102 od 20. lipnja 2017. o izmjeni Odluke 2014/219/ZVSP o misiji ZSOP-a Europske unije u Maliju (EUCAP Sahel Mali)

text:
               21.6.2017

               HR

               Službeni list Europske unije

               L 158/44

         ODLUKA VIJEĆA (ZVSP) 2017/1102
   od 20. lipnja 2017.
   o izmjeni Odluke 2014/219/ZVSP o misiji ZSOP-a Europske unije u Maliju (EUCAP Sahel Mali)
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 28., članak 42. stavak 4. i članak 43. stavak 2.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je u zaključcima od 20. lipnja 2016. pozvalo na daljnje razmatranje mogućnosti za regionalizaciju misija zajedničke sigurnosne i obrambene politike (ZSOP) u regiji Sahelu što je prije moguće.

               (2)

               Vijeće je 15. svibnja 2017. odobrilo Koncept operacija u vezi s regionalizacijom djelovanja ZSOP-a u Sahelu.

               (3)

               Konceptom operacija u vezi s regionalizacijom djelovanja ZSOP-a u Sahelu predviđaju se sljedeći strateški ciljevi regionalizacije djelovanjâ ZSOP-a u regiji Sahelu: podupiranje prekogranične suradnje u Sahelu, podupiranje struktura za regionalnu suradnju, posebno struktura zemalja skupine G5 Sahel, te u tom kontekstu jačanje nacionalnih kapaciteta u zemljama skupine G5 Sahel.

               (4)

               U prvoj fazi trebalo bi uspostaviti sigurnosnu mrežu ZSOP-a u regiji Sahelu te bi trebalo provesti procjenu potreba s ciljem izrade regionalnog plana za provedbu ZSOP-a koji trebaju dogovoriti države članice.

               (5)

               Kako bi se ti ciljevi ostvarili, u okviru misije EUCAP Sahel Mali trebalo bi uspostaviti regionalnu jedinicu za koordinaciju, koja obuhvaća stručnjake za unutarnju sigurnost i obranu (Internal Security and Defence Experts – ISDE) u zemljama skupine G5 Sahel.

               (6)

               Odluku Vijeća 2014/219/ZVSP (1) trebalo bi stoga na odgovarajući način izmijeniti,

         DONIJELO JE OVU ODLUKU:
   Članak 1.
   U Odluku 2014/219/ZVSP umeće se sljedeći članak:

      „Članak 14.a
      1.   Regionalna jedinica za koordinaciju (Regional Coordination Cell – RCC) uspostavlja se u okviru misije EUCAP Sahel Mali.
      2.   RCC je smješten u zapovjedništvu misije EUCAP Sahel Mali u Bamaku. On obuhvaća osoblje upućeno u misiju EUCAP Sahel Mali i stručnjake za unutarnju sigurnost i obranu (Internal Security and Defence Experts – ISDE) koji se nalaze u delegacijama Unije u Burkini Faso, Čadu, Mauritaniji i Nigeru.
      3.   Ciljevi RCC-a, u bliskoj suradnji s postojećim misijama ZSOP-a u Sahelu, jesu sljedeći:

                  (a)

                  doprinijeti uvidu Unije u stanje u zemljama skupine G5 Sahel u pogledu potreba i nedostataka u područjima sigurnosti i obrane koji se odnose na regionalnu prekograničnu suradnju i koji se tiču izazova u području sigurnosti, s ciljem izrade regionalnog plana za provedbu ZSOP-a koji će sadržavati preporuke za sljedeće faze;

                  (b)

                  olakšati organizaciju osposobljavanjâ u okviru misija ZSOP-a Unije u Sahelu za vježbenike u području sigurnosti i obrane iz zemalja skupine G5 Sahel.

            4.   Stručnjaci za unutarnju sigurnost i obranu prikupljaju informacije povezane s pitanjima sigurnosti i obrane u svojim zemljama domaćinima. Voditelju RCC-a dostavljaju takve informacije te mu, prema potrebi, daju preporuke. Propisno obavješćuju voditelja delegacije Unije u mjestu u kojem se oni nalaze.
      5.   Zapovjednik civilne operacije izvršava strateško zapovjedništvo i nadzor nad RCC-om, pod političkim nadzorom i strateškim vodstvom PSO-a te pod općom nadležnošću VP-a. Odstupajući od članka 6. stavka 1., voditelj RCC-a odgovara izravno zapovjedniku civilne operacije i djeluje u skladu s uputama koje mu on daje. Voditelj RCC-a daje upute cjelokupnom osoblju RCC-a.
      6.   Voditelj misije izvršava nadležnost nad osobljem RCC-a na temelju članka 6. stavaka 2., 3. i 4. te članka 11. U pogledu stručnjaka za unutarnju sigurnost i obranu time se ne dovodi u pitanje stavak 7. ovog članka.
      7.   Misija EUCAP Sahel Mali sklapa potrebne administrativne dogovore s delegacijama Unije u Burkini Faso, Čadu, Mauritaniji i Nigeru.
      Tim se administrativnim dogovorima:

                  (a)

                  osigurava da se stručnjacima za unutarnju sigurnost i obranu pruža logistička i sigurnosna potpora koja im je potrebna za izvršavanje njihovih zadaća;

                  (b)

                  predviđa da voditelji delegacija imaju nadležnost nad stručnjacima za unutarnju sigurnost i obranu u svojim delegacijama Unije, posebno u svrhu ispunjavanja njihove obveze dužne pozornosti, osiguravanja sukladnosti s primjenjivim sigurnosnim zahtjevima i doprinošenja izvršavanju disciplinskog nadzora, te da ih stručnjaci za unutarnju sigurnost i obranu propisno obavješćuju o svojim aktivnostima;

                  (c)

                  predviđa da voditelji delegacija moraju osigurati da stručnjaci za unutarnju sigurnost i obranu uživaju iste povlastice i imunitete kao što su oni koji su dodijeljeni osoblju u delegacijama Unije u mjestu u kojem se oni nalaze.”.

   Članak 2.
   Ova Odluka stupa na snagu na dan donošenja.

      Sastavljeno u Luxembourgu 20. lipnja 2017.

            Za Vijeće

            Predsjednica

         H. DALLI

      (1)  Odluka Vijeća 2014/219/ZVSP od 15. travnja 2014. o misiji ZSOP-a Europske unije u Maliju (EUCAP Sahel Mali) (SL L 113, 16.4.2014., str. 21.).


title: Odluka Vijeća (ZVSP) 2016/890 od 6. lipnja 2016. o izmjeni Odluke 2014/219/ZVSP o misiji ZSOP-a Europske unije u Maliju (EUCAP Sahel Mali)

text:
               7.6.2016

               HR

               Službeni list Europske unije

               L 149/6

         ODLUKA VIJEĆA (ZVSP) 2016/890
   od 6. lipnja 2016.
   o izmjeni Odluke 2014/219/ZVSP o misiji ZSOP-a Europske unije u Maliju (EUCAP Sahel Mali)
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 28., članak 42. stavak 4. i članak 43. stavak 2.,
   uzimajući u obzir prijedlog visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 15. travnja 2014. donijelo Odluku 2014/219/ZVSP (1) o misiji ZSOP-a Europske unije u Maliju (EUCAP Sahel Mali).

               (2)

               Vijeće je 18. siječnja 2016. donijelo Odluku (ZVSP) 2016/50 (2) kojom se osigurao referentni iznos za misiju EUCAP Sahel Mali do 14. siječnja 2017.

               (3)

               Misija EUCAP Sahel Mali trebala bi poduzeti pojačane sigurnosne mjere, a broj njezina osoblja trebao bi se prilagoditi.

               (4)

               Odluku 2014/219/ZVSP trebalo bi izmijeniti kako bi se prilagodio referentni iznos za misiju EUCAP Sahel Mali,

         DONIJELO JE OVU ODLUKU:
   Članak 1.
   Članak 14. stavak 1. Odluke 2014/219/ZVSP zamjenjuje se sljedećim:

      „Financijski referentni iznos namijenjen pokrivanju izdataka povezanih s misijom EUCAP Sahel Mali od 15. travnja 2014. do 14. siječnja 2015. iznosi 5 500 000 EUR. Financijski referentni iznos namijenjen pokrivanju izdataka povezanih s misijom EUCAP Sahel Mali od 15. siječnja 2015. do 14. siječnja 2016. iznosi 11 400 000 EUR. Financijski referentni iznos namijenjen pokrivanju izdataka povezanih s misijom EUCAP Sahel Mali u razdoblju od 15. siječnja 2016. do 14. siječnja 2017. iznosi 19 775 000 EUR. Vijeće odlučuje o financijskom referentnom iznosu za sljedeća razdoblja.”.

   Članak 2.
   Ova Odluka stupa na snagu na dan donošenja.

      Sastavljeno u Luxembourgu 6. lipnja 2016.

            Za Vijeće

            Predsjednik

         H.G.J. KAMP

      (1)  Odluka Vijeća 2014/219/ZVSP od 15. travnja 2014. o misiji ZSOP-a Europske unije u Maliju (EUCAP Sahel Mali) (SL L 113, 16.4.2014., str. 21.).

      (2)  Odluka Vijeća (ZVSP) 2016/50 od 18. siječnja 2016. o izmjeni Odluke 2014/219/ZVSP o misiji ZSOP-a Europske unije u Maliju (EUCAP Sahel Mali) (SL L 12, 19.1.2016., str. 48.).


title: Administrativna komisija za koordinaciju sustava socijalne sigurnosti – Odluka br. S9 od 20. lipnja 2013. o postupku povrata za provedbu članka 35. i 41. Uredbe (EZ) br. 883/2004  Tekst značajan za EGP i za Sporazum između EZ-a i Švicarske

text:
               27.9.2013

               HR

               Službeni list Europske unije

               C 279/8

         ADMINISTRATIVNA KOMISIJA ZA KOORDINACIJU SUSTAVA SOCIJALNE SIGURNOSTI
   ODLUKA br. S9
   od 20. lipnja 2013.
   o postupku povrata za provedbu članka 35. i 41. Uredbe (EZ) br. 883/2004
   (Tekst značajan za EGP i za Sporazum između EZ-a i Švicarske)
   2013/C 279/05
   ADMINISTRATIVNA KOMISIJA ZA KOORDINACIJU SUSTAVA SOCIJALNE SIGURNOSTI,
   uzimajući u obzir članak 72. točku (a) Uredbe (EZ) br. 883/2004 Europskog parlamenta i Vijeća od 29. travnja 2004. o koordinaciji sustava socijalne skrbi (1), na temelju koje je administrativna komisija nadležna za rješavanje administrativnih pitanja ili pitanja u vezi tumačenja koja proizlaze iz odredbi Uredbe (EZ) br. 883/2004 i Uredbe (EZ) br. 987/2009 (2),
   uzimajući u obzir članak 35. i članak 41. Uredbe (EZ) br. 883/2004,
   uzimajući u obzir članak 66. i članak 68. Uredbe (EZ) br. 987/2009,
   U skladu s uvjetima iz članka 71. stavka 2. Uredbe (EZ) br. 883/2004,
   budući da:

               (1)

               Troškovi davanja u naravi koje pruža ustanova jedne države članice u ime ustanove druge države članice u potpunosti se nadoknađuju.

               (2)

               Nadoknade među ustanovama, ako nije drukčije dogovoreno, moraju se izvršiti na brz i učinkovit način kako bi se spriječilo nakupljanje zahtjeva koji ostaju duže vrijeme nenamireni.

               (3)

               Nakupljanje zahtjeva može ugroziti učinkovito djelovanje sustava Unije i ugroziti prava pojedinaca.

               (4)

               Odlukom Administrativne komisije br. S1 odlučeno je da ustanova privremenog boravišta nadoknađuje troškove pružene zdravstvene skrbi na temelju valjane europske kartice zdravstvenog osiguranja.

               (5)

               Zajednički dogovorene najbolje prakse pridonijele bi bržem i učinkovitijem namirenju nadoknada među ustanovama.

         ODLUČILA JE:
   A.   Nadoknada na temelju stvarnih izdataka (članak 62. Uredbe (EZ) br. 987/2009)

   Članak 1.
   Ustanova koja potražuje nadoknadu koja se temelji na stvarnim izdacima podnosi zahtjev najkasnije u roku navedenom u članku 67. stavku 1. Uredbe (EZ) br. 987/2009 (dalje u tekstu „Provedbena uredba”). Ustanova koja zaprimi zahtjev, mora isplatiti potraživanja u roku navedenom u članku 67. stavku 5. Provedbene uredbe, ali prije isteka roka, čim to može učiniti.
   Članak 2.
   1.   Zahtjevi za nadoknadu davanja, koji su podneseni na temelju europske kartice zdravstvenog osiguranja (EHIC), dokumenta koji zamjenjuje europsku karticu zdravstvenog osiguranja ili bilo kojeg drugog dokumenta o pravu potraživanja, mogu se odbiti, a zahtjev vratiti ustanovi vjerovnika u slučaju da je zahtjev, na primjer:

               —

               nepotpun i/ili netočno ispunjen,

               —

               povezan s davanjima koja nisu prijavljena u razdoblju valjanosti europske kartice zdravstvenog osiguranja ili drugog dokumenta o pravu potraživanja, koje je primatelj davanja koristio.

         2.   Zahtjev ne može biti odbijen ako je osobi isteklo osiguranje u ustanovi koja je izdala europsku karticu zdravstvenog osiguranja ili dokument o pravu potraživanja, pod uvjetom da su davanja dana korisniku u roku valjanosti upotrijebljenog dokumenta.
   3.   Svaka ustanova koja je obvezna nadoknaditi davanja na temelju europske kartice zdravstvenog osiguranja može zatražiti da ustanova u kojoj je osoba ispravno registrirana u vrijeme dodjele davanja nadoknadi troškove tih davanja prvoj ustanovi, ili ako osoba nema pravo korištenja europske kartice zdravstvenog osiguranja, namiri davanja s dotičnom osobom.
   Članak 3.
   Ustanova dužnik ne smije provjeriti sukladnost zahtjeva s člankom 19. i člankom 27. stavkom 1. Uredbe (EZ) br. 883/2004 ako ne postoji opravdana sumnja na prijevaru kako je objašnjeno u sudskoj praksi Europskog Suda (3). Ustanova dužnik slijedom toga obvezna je prihvatiti podatke na kojima se zahtjev temelji i nadoknaditi potraživanja. Ustanova dužnik u slučaju sumnje na prijevaru može zbog bitnih razloga odbiti zahtjev kako je predviđeno u članku 67. stavku 5. Provedbene uredbe.
   Članak 4.
   U svrhu primjene članka 2. i članka 3., ako ustanova dužnik izrazi sumnje o točnosti činjenica na kojima se zahtjev temelji, dužnost je ustanove vjerovnika razmotriti je li zahtjev na ispravan način izdan, i prema potrebi povući ili ponovno izračunati potraživanja.
   Članak 5.
   Zahtjev podnesen nakon roka utvrđenog u članku 67. stavku 1. Provedbene uredbe, ne razmatra se.
   B.   Nadoknada na temelju fiksnih iznosa (članak 63. Provedbene uredbe)

   Članak 6.
   Evidencije iz članka 64. stavka 4. Provedbene uredbe dostavljaju se tijelu za vezu države članice dužnika do kraja godine koja slijedi nakon referentne godine. Zahtjevi koji se temelje na toj evidenciji dostavljaju se istom tijelu što je prije moguće nakon objave godišnjih fiksnih iznosa po osobi u Službenom listu Europske unije, ali u roku utvrđenom u članku 67. stavku 2. Provedbene uredbe.
   Članak 7.
   Ustanova vjerovnik istom prilikom kad god je moguće podnosi zahtjeve koji se odnose na određenu kalendarsku godinu ustanovi dužniku.
   Članak 8.
   Ustanova dužnik koja zaprimi zahtjev za nadoknadu utvrđen na fiksnim iznosima, mora platiti potraživanja u roku navedenom u članku 67. stavku 5. Provedbene uredbe, ali prije isteka roka, čim to može učiniti.
   Članak 9.
   Zahtjev podnesen nakon roka utvrđenog u članku 67. stavku 2. Provedbene uredbe, ne razmatra se.
   Članak 10.
   Zahtjev za nadoknadu utvrđen na temelju fiksnih iznosa može se odbiti i vratiti ustanovi vjerovnika u slučaju da je zahtjev, na primjer:

               —

               nepotpun i/ili netočno ispunjen,

               —

               odnosi se na razdoblje koje nije obuhvaćeno prijavom na temelju valjanog dokumenta o pravu potraživanja.

         Članak 11.
   Ako ustanova dužnik izrazi sumnje o točnosti činjenica na kojima se zahtjev temelji, dužnost je ustanove vjerovnika razmotriti je li račun na ispravan način izdan, i prema potrebi povući ili ponovno izračunati potraživanja.
   C.   Namirenje potraživanja (članak 67. Provedbene uredbe)

   Članak 12.
   1.   U skladu s člankom 67. stavkom 5. Provedbene uredbe, zahtjevi se ne mogu osporiti nakon 18 mjeseci od kraja mjeseca u kojem su podneseni tijelu za vezu države članice dužnika.
   2.   Ako tijelo za vezu države članice vjerovnika nije odgovorilo i podnijelo zatražene dokaze u roku od 12 mjeseci od kraja mjeseca u kojem je tijelo za vezu države članice vjerovnika zaprimilo žalbu, smatra se da država članica vjerovnika prihvaća žalbu, a zahtjev ili njegovi dijelovi bit će odbijeni.
   D.   Predujmovi i kamate na zakašnjela plaćanja (članak 68. Provedbene uredbe)

   Članak 13.
   U slučaju uplate predujma u skladu s člankom 68. Provedbene uredbe, iznos predujma određuje se zasebno od potraživanja koja se temelje na stvarnim izdacima (članak 67. stavak 1. Provedbene uredbe) i potraživanja koja se temelje na fiksnim iznosima (članak 67. stavak 2. Provedbene uredbe).
   Članak 14.
   1.   Predujmovi u skladu s člankom 68. stavkom 1. Provedbene uredbe predstavljaju najmanje 90 % ukupnog iznosa početnih potraživanja tijela za vezu države članice vjerovnika.
   2.   Ako je država članica vjerovnika izjavila da prihvaća predujmove, takva će se plaćanja automatski smatrati prihvaćenima. Revizorski odbor sastavlja popis država članica koje su izjavile da prihvaćaju predujmove.
   3.   Države članice koje nisu izjavile da prihvaćaju predujmove, uglavnom odgovaraju na posebne ponude predujmova u roku od šest mjeseci od kraja mjeseca u kojem su zaprimile zahtjev. Ako se u danom vremenskom okviru ne dobije odgovor, predujmovi se smatraju prihvaćenima i uplatit će se.
   Članak 15.
   1.   U namirenju potraživanja za koje je dan predujam, dužnik namiruje samo razliku između konačnog iznosa potraživanja i predujma.
   2.   Ako je iznos potraživanja manji od predujma utvrđenog na temelju originalnog iznosa potraživanja, država članica vjerovnika:

               (a)

               plaća veći iznos državi članici dužnika. Takvo namirenje izvršava tijelo za vezu države članice vjerovnika bez odgode i najkasnije šest mjeseci nakon kraja mjeseca u kojem je iznos potraživanja utvrđen;

               (b)

               slaže se s državom članicom dužnika o povratu preplaćenog iznosa prijebojem kasnijih potraživanja. U aktu o nagodbi jasno će se utvrditi preplaćeni iznos koji je naplaćen kasnijim potraživanjima.

         3.   Kamatama ostvarenim iz predujmova ne smanjuje se dug države članice dužnika i one ostaju imovina države članice vjerovnika.
   Članak 16.
   1.   Kamate na zakašnjela plaćanja naplaćene u skladu s člankom 68. stavkom 1. Provedbene uredbe računaju se na mjesečnoj osnovi prema sljedećoj formuli:

   u kojoj:

               —

               I predstavlja kamatu na zakašnjela plaćanja,

               —

               PV („sadašnja vrijednost”) predstavlja vrijednost zakašnjelog plaćanja. Vrijednost je određena kao iznos nenaplaćenih potraživanja koja nisu namirena u vremenskom okviru utvrđenom u članku 67. stavku 5. i članku 67. stavku 6. Provedbene uredbe i koja nisu pokrivena predujmom u skladu s člankom 68. stavkom 1. Provedbene uredbe. Sadašnja vrijednost uključuje samo potraživanja i njegove dijelove koji su države članice dužnika i vjerovnika priznale kao valjane, čak i ako je dio potraživanja u postupku osporavanja,

               —

               i predstavlja godišnju kamatnu stopu koju je Europska središnja banka utvrdila za svoje glavne operacije refinanciranja, koja je važeća od prvog dana mjeseca u kojemu je plaćanje dospjelo,

               —

                     n
                   predstavlja razdoblje (mjeseci), od prvog mjeseca nakon što su prošli rokovi utvrđeni u članku 68. stavku 1. Provedbene uredbe do i uključujući mjesec u kojemu je plaćanje dospjelo. Za vrijeme postupka u skladu s člankom 67. stavkom 7. Provedbene uredbe to se razdoblje ne prekida.

         2.   Potraživanje kamata na zakašnjela plaćanja predaje tijelo za vezu države članice vjerovnika tijelu za veze države članice dužnika u roku od šest mjeseci nakon mjeseca kada je zakašnjelo plaćanje dospjelo.
   3.   Potraživanje kamata za zakašnjela plaćanja koja je predano nakon isteka roka utvrđenog u odjeljku 2. ne razmatra se.
   Članak 17.
   1.   Kamate na zakašnjela plaćanja plaćaju se tijelu za vezu države članice vjerovnika tijelu u roku od dvanaest mjeseci od kraja mjeseca u kojem je potraživanje prijavljeno tijelu za vezu države članice dužnika.
   2.   Revizorski odbor olakšava konačno zaključenje računa ako namirenje potraživanja kamata na zakašnjela plaćanja nije ostvareno u rokovima utvrđenima u odjeljku 1. na osnovu utemeljenog zahtjeva jedne od strana. Obrazloženo mišljenje revizorskog odbora dostavlja se u roku od šest mjeseci od mjeseca u kojem je pitanje izneseno.
   E.   Razne odredbe

   Članak 18.
   1.   U svrhu plaćanja navedenih u Odluci, datum plaćanja datum je valute transakcije koji unosi bankarska institucija tijela za vezu države članice vjerovnika.
   2.   Tijelo za vezu države članice dužnika potvrđuje primitak podnesenog zahtjeva u roku od dva mjeseca od datuma primitka zahtjeva. U potvrdi se navodi datum primitka zahtjeva.
   3.   Dvije ili više država članica ili njihova nadležna tijela ili tijela za vezu mogu se odreći nadoknade ili predvidjeti druge metode namirenja potraživanja iz ove Odluke.
   4.   Revizorski odbor u mišljenju donesenom na temelju članka 67. stavka 7. Provedbene uredbe može ukinuti nadoknadu ili predvidjeti druge metode namirenja potraživanja iz ove Odluke, uzimajući u obzir načelo dobre suradnje među nadležnim tijelima i ustanovama država članica.
   F.   Završne odredbe

   Članak 19.
   1.   Ustanove moraju osigurati postojanje dobre suradnje među njima i djelovati kao da provode vlastito zakonodavstvo.
   2.   Ova će Odluka biti objavljena u Službenom listu Europske unije. Primjenjivat će se od prvog dana nakon objave na sve zahtjeve za nadoknade na temelju stvarnih izdataka zabilježenih na računima države članice vjerovnika nakon stupanja na snagu Uredbe (EZ) br. 987/2009. i na sve zahtjeve za nadoknade na temelju fiksnih iznosa objavljenih u Službenom listu Europske unije nakon stupanja na snagu Uredbe (EZ) br. 987/2009.
   3.   Ovom Odlukom zamjenjuje se Odluka br. S4 od 2. listopada 2009.
   4.   Odstupajući od odjeljka 2., članak 12. stavak 2. i članak 18. stavak 2. primjenjuju se na zahtjeve iz odjeljka 2. koji su podneseni tijelu za vezu države članice dužnika nakon objave ove Odluke u Službenom listu Europske unije.

            Predsjednica Administrativne komisije

         Anne McMANUS

      (1)  SL L 166, 30.4.2004., str. 1.

      (2)  SL L 284, 30.10.2009., str. 1.

      (3)  Presuda od 12. travnja 2005. u predmetu C-145/03 „Heirs of Annette Keller protiv Instituto Nacional de la Seguridad Social (INSS) i Instituto Nacional de Gestión Sanitaria (Ingesa)” ECR 2005 stranica I-02529.


title: Odluka Vijeća 2007/670/ZVSP od 1. listopada 2007. o sklapanju Sporazuma između Europske unije i Novog Zelanda o sudjelovanju Novog Zelanda u Policijskoj misiji Europske unije u Afganistanu (EUPOL AFGHANISTAN)

text:
               18/Sv. 004

               HR

               Službeni list Europske unije

               38

         32007D0670

               L 274/17

               SLUŽBENI LIST EUROPSKE UNIJE

               01.10.2007.

      ODLUKA VIJEĆA 2007/670/ZVSP
   od 1. listopada 2007.
   o sklapanju Sporazuma između Europske unije i Novog Zelanda o sudjelovanju Novog Zelanda u Policijskoj misiji Europske unije u Afganistanu (EUPOL AFGHANISTAN)
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 24.,
   uzimajući u obzir preporuku Predsjedništva,
   budući da:

               (1)

               Vijeće je 30. svibnja 2007. donijelo Zajedničku akciju 2007/369/ZVSP o uspostavi Policijske misije Europske unije u Afganistanu (EUPOL AFGHANISTAN) (1).

               (2)

               Članak 12. stavak 5. Zajedničke akcije 2007/369/ZVSP predviđa da su podrobni aranžmani u vezi sa sudjelovanjem trećih država predmet sporazuma u skladu s člankom 24. Ugovora o Europskoj uniji.

               (3)

               Vijeće je 13. rujna 2004. ovlastilo Predsjedništvo, kojem prema potrebi pomaže glavni tajnik/visoki predstavnik, da u slučaju budućih civilnih operacija EU-a za upravljanje krizama započne pregovore s trećim državama s ciljem sklapanja sporazuma na temelju modela Sporazuma između Europske unije i treće zemlje o sudjelovanju treće zemlje u civilnoj operaciji Europske unije za upravljanje krizama. Predsjedništvo je na toj osnovi završilo pregovore o Sporazumu s Novim Zelandom o sudjelovanju Novog Zelanda u Policijskoj misiji Europske unije u Afganistanu (EUPOL AFGHANISTAN).

               (4)

               Sporazum bi trebalo odobriti.

         ODLUČILO JE:
   Članak 1.
   Sporazum između Europske unije i Novog Zelanda o sudjelovanju Novog Zelanda u Policijskoj misiji Europske unije u Afganistanu (EUPOL AFGHANISTAN) odobrava se u ime Europske unije.
   Tekst Sporazuma priložen je ovoj Odluci.
   Članak 2.
   Predsjednik Vijeća ovlašćuje se za određivanje osobe(-a) koja(-e) će imati ovlasti potpisati Sporazum kako bi on obvezivao Europsku uniju.
   Članak 3.
   Ova Odluka proizvodi učinke na dan donošenja.
   Članak 4.
   Ova se Odluka objavljuje u Službenom listu Europske unije.

      Sastavljeno u Luxembourgu 1. listopada 2007.

            Za Vijeće

            Predsjednik

         M. LINO

      (1)  SL L 139, 31.5.2007., str. 33.